Χένρυ Ντρέιπερ

Ο Χένρυ Ντρέιπερ (Henry Draper, 7 Μαρτίου 1837 – 20 Νοεμβρίου 1882) ήταν Αμερικανός γιατρός και ερασιτέχνης αστρονόμος. Είναι γνωστός περισσότερο ως πρωτοπόρος της αστροφωτογραφήσεως.

Βίος και έργο
Ο πατέρας του Χένρυ, ο Τζων Γουίλιαμ Ντρέιπερ, ήταν καταξιωμένος γιατρός, χημικός και βοτανολόγος, καθηγητής στο Πανεπιστήμιο της Νέας Υόρκης και ο πρώτος που φωτογράφησε τη Σελήνη μέσα από τηλεσκόπιο (1840). Η μητέρα του Χένρυ, η Αντωνία Κοετάνα ντε Πάιβα Περέιρα Γκάρντνερ (Antonia Coetana de Paiva Pereira Gardner), ήταν κόρη του προσωπικού γιατρού του Αυτοκράτορα της Βραζιλίας.

Ο Χένρυ Ντρέιπερ γεννήθηκε στην Κομητεία Πρινς Έντουαρντ της Βιρτζίνια και απεφοίτησε από την Ιατρική Σχολή του Πανεπιστημίου της Νέας Υόρκης σε ηλικία 20 ετών. Εργάσθηκε πρώτα ως γιατρός στο Νοσοκομείο Bellevue, στο Μανχάταν, και αργότερα ως καθηγητής της ιατρικής στο Πανεπιστήμιο της Νέας Υόρκης, όπου διετέλεσε και κοσμήτορας της Ιατρικής Σχολής. Το 1867 νυμφεύθηκε τη Μαίρυ Άννα Πάλμερ, μία πλούσια κοσμική που συνεργάσθηκε μαζί του στο αστρονομικό του έργο.

Ο Ντρέιπερ υπήρξε ένας από τους πρωτοπόρους στη χρήση της φωτογραφίας στην αστρονομία. Το 1872 φωτογράφησε ένα αστρικό φάσμα που έδειχνε γραμμές απορροφήσεως, όπως είχαν επιτύχει ελάχιστοι πριν από αυτόν (οι Γιόζεφ φον Φράουνχοφερ, Λιούις Μόρις Ράδερφερντ και Άντζελο Σέκι).

Το 1873 παραιτήθηκε από την έδρα του στην Ιατρική Σχολή για να έχει περισσότερο χρόνο για έρευνα στην αστρονομία. Ηγήθηκε μιας αποστολής για τη φωτογράφηση της διαβάσεως της Αφροδίτης το 1874, ενώ υπήρξε ο πρώτος άνθρωπος που φωτογράφησε το Νεφέλωμα του Ωρίωνα, στις 30 Σεπτεμβρίου 1880, με χρήση διοπτρικού τηλεσκοπίου διαμέτρου 11 ιντσών (28 εκατοστών) και χρόνο εκθέσεως 50 λεπτών. Επιπλέον, φωτογράφησε το φάσμα του Δία το ίδιο έτος.

Το ιδιωτικό αστεροσκοπείο του Ντρέιπερ, όπου έλαβε και τις αξιοθαύμαστες φωτογραφίες της Σελήνης, βρισκόταν στο Χάστινγκς-ον-Χάντσον, σήμερα προάστιο της Νέας Υόρκης. Στις μέρες μας το κτίσμα στεγάζει την Ιστορική Εταιρεία του Χάστινγκς-ον-Χάντσον.

Ο Ντρέιπερ τιμήθηκε αρκετές φορές. Μεταξύ άλλων, έγινε επίτιμος διδάκτορας του Πανεπιστημίου της Νέας Υόρκης και του Πανεπιστημίου του Ουισκόνσιν στο Μάντισον το 1882, τιμήθηκε με μετάλλιο του Κογκρέσου για την αποστολή φωτογραφήσεως της διαβάσεως της Αφροδίτης και εξελέγη μέλος της αμερικανικής Εθνικής Ακαδημίας Επιστημών και της γερμανικής Astronomische Gesellschaft. Επίσης ήταν μέλος της Αμερικανικής Φωτογραφικής Εταιρείας, της Αμερικανικής Φιλοσοφικής Εταιρείας, της Αμερικανικής Ακαδημίας Τεχνών και Επιστημών, και της Αμερικανικής Ενώσεως για την Πρόοδο της Επιστήμης.

Μετά τον πρόωρο θάνατο του Ντρέιπερ από διπλή πλευρίτιδα, η χήρα του Μαίρυ Άννα Ντέιπερ (1839-1914) χρηματοδότησε τη θέσπιση μιας τιμητικής διακρίσεως, του Μεταλλίου Χένρυ Ντρέιπερ, για εξέχουσες συνεισφορές στην αστροφυσική και την αγορά ενός τηλεσκοπίου, που χρησιμοποιήθηκε για τη σύνταξη του περίφημου Καταλόγου Χένρυ Ντρέιπερ με αστρομετρικά και φασματοσκοπικά δεδομένα για πάνω από 225.000 αστέρες. Αυτό το ιστορικό τηλεσκόπιο φυλάσσεται σήμερα στο Κέντρο Αστρονομίας του Τόρουν (Πανεπιστήμιο Νικολάου Κοπέρνικου) στην Πολωνία. Επίσης, ο μικρός (9 χιλιόμετρα) κρατήρας Ντρέιπερ (Draper) στην ορατή από τη Γη πλευρά της Σελήνης ονομάσθηκε προς τιμή του Χένρυ Ντρέιπερ.

 Ανεψιά του Χένρυ Ντρέιπερ ήταν η Αμερικανίδα αστρονόμος Αντωνία Μώρυ.

Επιλεγμένη εργογραφία
 The Changes of Blood-Cells in the Spleen, διδακτορική διατριβή, 1858
 A Text-Book on Chemistry, αναθεώρηση (1866) του βιβλίου του πατέρα του (1846)
 Are there other inhabited worlds?, 1866
 Delusions of Medicine, Charms, talismans, amulets, astrology, and mesmerism, 1873
 The Discovery of Oxygen in the Sun by Photography, 1877

Παραπομπές

Βιβλιογραφία

Εξωτερικοί σύνδεσμοι
 National Academy of Sciences Biographical Memoir

Αμερικανοί αστρονόμοι
Αμερικανοί ιατροί
Αμερικανοί άνδρες φωτογράφοι
Αστρονόμοι του 19ου αιώνα